Lectio Divina

*fuq il-Vanġelu tal-Ħadd*

3et Ħadd tal-Għid

Sena A

Lq 24:13-35

***Kemm intom boloh u tqal biex temmnu kulma qalu l-profeti!***

Fiż-żmien li fih Luqa kiteb il-vanġelu tiegħu, ħabta ta’ 80-90 W.K., kważi x-xhieda okulari kollha ta’ Kristu Rxoxt kienu mietu. L-Insara huma dawk tat-tielet ġenerazzjoni u f’dan il-kuntest qed isaqsu lilhom infushom: kif nistgħu nkunu nafu li Kristu huwa ħaj jekk qatt ma rajnieħ? Se noqgħodu biss fuq dak li qalulna ta’ qabilna? L-iskop ta’ Luqa għalhekk huwa li jwieġeb għal dawn id-domandi biex iqawwi l-fidi tal-insara.

Min kienu d-dixxipli t’Emmaws? Wieħed minnhom nafu li huwa Kleofa, li skont x’uħud kien ħu San Ġużepp. L-ieħor ma jissemmiex. Ir-raġuni jista’ jkun li Luqa qed jistieden lill-qarrej biex ipoġġi ismu. Hija stedina biex immorru ma Kleofa fil-mixja biex nagħrfu lil Kristu Rxoxt.

Dawn iż-żewġ dixxipli huma mdejjqa. Kienu għadhom kif raw il-ħolm tagħhom jitfarrak, il-falliment tal-pjanijiet tagħhom. Huma kienu qed jistennew Messija glorjuż, re qawwi u setgħan, imma sabu ruħhom quddiem wieħed tellief. Ir-Rabbini kienu jgħallmu li l-Messija kien se jgħix elf sena. Imma dan Ġesù miet. Hija b’xi mod l-istorja tal-Insara ta’ Luqa li huma ppersegwitati u vittmi tal-abbuż. Quddiemhom qed jaraw it-trijonf tal-mewt; il-ħżiena jidher li qed jagħmlu aktar suċċess minn dawk li huma safja f’qalbhom. L-istat ta’ moħħhom u ta’ qalbhom huwa l-istess bħal tad-dixxipli t’Emmaws. Huma wkoll jieqfu u l-wiċċ tagħhom huwa mdejjaq.

Hija wkoll l-istorja tagħna. Aħna wkoll xi drabi nsibu lilna nfusna fl-istess stat. Dan jiġri meta jkollna nammetu li l-ħażen bħal donnu jirbaħ fuq it-tajjeb, meta naraw li l-gidba ssir il-verità uffiċċjali imposta minn dawk li huma fl-awtorità, meta naraw il-profeti jiġu msikkta jew maqtula. Anke hemmek aħna nieqfu, imnikkta u b’qalbna maqtugħa quddiem realtà li tidher inevitabbli, sfurzati nammettu li d-dinja l-ġdida mħabbra minn Kristu tidher purament bħala illużjoni.

Imma tista’ komunita li twieldet fil-fidi fl-Irxoxt taqa’ għal dawn il-ħsibijiet tal-mewt u ċċedi għad-dwejjaq? Tgħidilna xi ħaġa x-xena ta’ uċuħ għajjiena, distratti u mdejjqa fil-liturġiji tagħna? Huma sinjali taċ-ċertezza tar-rebħa jew ta’ skuraġġiment u nuqqas ta’ tama?

Id-dixxipli t’Emmaws huma familjari ħafna mal-ħajja ta’ Ġesù. Jagħmlu sinteżi perfetta tagħha, identika għal dak li kien jiġi mgħallem fil-katekiżmu tal-Knisja tal-bidu. Imma s-sinteżi tagħhom għandha difett serju. Din tieqaf quddiem ir-rebħa apparenti tal-mewt. F’għajnejhom Ġesu huwa mejjet.

Luqa jidher li qed ipoġġi l-ħsieb ta’ ħafna Insara fuq il-fomm tad-dixxipli t’Emmaws. Huma jafu sewwa Ġesu x’għamel u x’għallem. Għalijom huwa kien il-bniedem għaref, dak li bil-messaġġ tiegħu ta’ imħabba u paċi biddel il-qlub ta’ ħafna nies, imma spiċċa miet bħal kulħadd. U s-sinteżi tieqaf hawn, bl-assenza tal-fidi fil-qawmien. Il-konsegwenza ta’ dan huwa d-dwejjaq. Mingħajr il-fidi fil-qawmien, il-ħajja tintemm bil-mewt, traġedja.

Kif spiċċaw f’din is-sitwazzjoni traġika? Naraw li d-dixxipli kellhom il-ħtijiet tagħhom. L-ewwel nett, huma ħallew il-komunità ta’ dawk li baqgħu ifittxu risposta għal dak li ġara. It-tieni, preferew imorru għal rashom, konvinti li ħadd ma jista’ joħroġ sens minn din it-traġedja. Ma ppruvawx jirriflettu jekk l-esperjenza tan-nisa setgħetx iddawwalhom. Bosta Insara fi żmien Luqa aġixxew b’dan il-mod: quddiem id-diffikultajiet u l-persekuzzjoni, uħud abbandunaw il-komunitajiet tagħhom, oħrajn irrifjutaw it-tweġibiet li jiġu mill-fidi. Lanqas biss indenjaw jirriflettu fuq is-sens tagħhom.

It-tielet żball: iż-żewġ dixxipli ma kellhomx l-iċken dubju li l-ideat tagħhom dwar il-messija trijonfanti setgħu kienu żbaljati. Baqgħu mwaħħlin ma dak li dejjem tgħallmu. Ma kenux mifuħin għas-sorpiżi t’Alla. Interessanti kif Ġesù ma jabbandunax lil dawk li jagħżlu toroq li jwasslu għad-dwejjaq imma jsir il-kumpann tagħhom fit-triq.

B’liema mod Kleofa u d-dixxiplu l-ieħor jiskopru li Ġesù, it-tellief, huwa fil-verita l-Messija? Kif setgħu jifhmu li l-ħajja toħroġ mill-mewt? Ġesù jinqeda bl-Iskrittura biex ifehemhom din il-verita. Hija l-kelma t’Alla li tikxef il-misteru. Billi ma fehemhux l-Iskrittura, iż-żewġ dixxipli jirraġunaw ta’ bnedmin li huma. Ma jistgħux jaraw bl-għajnejn t’Alla dak li ġara. Huwa għalhekk li Ġesu jgħidilhom: *Kemm intom boloh u tqal biex temmnu kulma qalu l-profeti! (v. 25)*

It-triq tas-salib hija inkonċepibbli u assurda għal ħafna nies. Huwa biss min jaqra l-Iskrittura li jiskopri kif Alla huwa daqstant kbir li joħroġ il-kapolavur tiegħu ta’ salvazzjoni mill-kriminalità tal-bniedem. Imma mhux biżżejjed taqra l-kelma t’Alla. Trid tipprova tifimha. Huwa meħtieġ għalhekk li xi ħadd jispjegaha b’mod li jqanqal il-qlub.

Filgħaxija ta’ dak ‘l-ewwel Ħadd’, id-dixxipli jaslu d-dar u Ġesù huwa magħhom. Meta kienu fuq il-mejda, *qabad il-ħobż, qal il-barka, qasmu u tahulhom (v. 30).* X’irid jgħidilna Luqa hawn? Li l-għajnejn tan-Nisrani jistgħu jinfetħu u jagħrfu lil Kristu Rxoxt waqt iċ-ċelebrazzjoni liturġika tal-Ħadd.

Fl-istorja tad-dixxipli fi triqithom lejn Emmaws, l-elementi kollha taċ-ċelebrazzjoni ewkaristika huma preżenti. Hemm id-dħul taċ-ċelebrant, imbgħad il-liturġija tal-kelma bl-omelija u finalment il-qsim tal-ħobż. L-għajnejn tad-dixxipli jinfetħu proprju fil-qsim tal-ħobż. Imma mingħajr il-kelma ma kenux jaslu biex jagħrfu lill-Mulej irxoxt fil-ħobż ewkaristiku.

Dettal finali importanti: id-dixxipli malli jagħrfu lil Kristu Rxoxt imorru jiġru jwasslu l-aħbar lill-aħwa l-oħra: Il-Mulej qam tassew. Hija l-istedina li jagħmlilna s-saċerdot meta jibgħatna fil-paċi ta’ Kristu!